proiect

**Guvernul Republicii Moldova**

**HOTĂRÎRE**

**Nr. \_\_\_\_\_\_\_\_ din \_\_\_\_\_\_\_\_\_\_\_ 2017**

**Cu privire la organizarea şi funcţionarea pieţelor**

În scopul executării prevederilor art. 12 al Legii nr. 231 din 23 septembrie 2010 cu privire la comerţul interior (Republicată: Monitorul Oficial al Republicii Moldova, 2016, nr. 265-276, art. 571) și art. X al Legii nr. 153 din 1 iulie 2016 pentru modificarea și completarea unor acte legislative (Monitorul Oficial al Republicii Moldova, 2016, nr. 215-216, art. 475), cu modificările și completările ulterioare, precum şi în vederea asigurării protecţiei drepturilor consumatorilor, Guvernul HOTĂRĂŞTE:

1. Se aprobă:

Regulile specifice de desfășurare a comerțului în piețe, conform anexei nr. 1;

Regulamentul-cadru de funcţionare al pieţelor, conform anexei nr. 2;

Lista mărfurilor interzise pentru comercializarea în pieţe, conform anexei nr. 3;

Modelul certificatului de producător, conform anexei nr. 4.

1. Organizarea comerțului în orice zonă destinată folosinţei publice (parcuri, pasaje, drumuri, străzi) cu excepția piețelor, se realizează în baza prevederilor Regulamentului de desfășurare a activităților de comerț aprobat de autoritatea administrației publice locale.
2. În termen de 6 luni de la intrarea în vigoare a prezentei Hotărîri, administratorii piețelor vor aduce Regulamentele de funcționare a piețelor pe care le administrează în conformitate cu prevederile prezentei hotărîri.
3. Se abrogă unele hotărîri ale Guvernului, conform anexei nr.5.

**Prim-ministru PAVEL FILIP**

Contrasemnează:

Viceprim-ministru,

ministrul economiei și infrastructurii Octavian Calmîc

Ministrul sănătății,

muncii și protecției sociale Stela Grigoraș

Ministrul agriculturii,

dezvoltării regionale și mediului Vasile Bîtcă

Anexa nr. 1

la Hotărîrea Guvernului

nr. \_\_\_ din\_\_\_\_\_\_\_2017

**REGULILE**

**specifice de desfăşurare a comerţului în pieţe**

**I. Dispoziţii generale**

1. Regulile specifice de desfăşurare a comerţului în pieţe (în continuare – Reguli) stabilesc condiţiile de desfăşurare a activităţilor de comerţ pe teritoriul pieţelor, precum şi cerinţele necesare realizării acestor activităţi şi se extind asupra tuturor piețelor din țară, indiferent de tipul lor, forma juridică de organizare şi tipul de proprietate.

2. Scopul reglementării comerţului în pieţe constă în crearea cadrului juridic de desfăşurare a activităţilor din comerţ cu produse și servicii pe teritoriul pieţei, care să fie în corespundere cu principiile concurenţei loiale, de protejare a vieţii, sănătăţii, securităţii şi intereselor economice ale consumatorilor, precum şi a mediului ambiant.

3. În sensul prezentelor Reguli noţiunile utilizate semnifică:

*piaţa* – zonă special amenajată, unde se comercializează preponderent produse agricole, precum şi produse alimentare, nealimentare, servicii, prin intermediul unităţilor comerciale amplasate în perimetrul acesteia.

*administrator al pieţei* – persoană juridică, care funcţionează ca societate comercială, înregistrată sub una din formele juridice de organizare prevăzute de Legea nr. 845-XII din 3 ianuarie 1992 cu privire la antreprenoriat şi întreprinderi, în atribuţiile funcţionale ale căreia se include prestarea serviciilor şi crearea condiţiilor corespunzătoare pentru comercianţi şi consumatori în procesul de vînzare-cumpărare a produselor, prestare a serviciilor, care realizează funcţia de administrare a pieţei în baza deciziei autorității administrației publice locale.

*structură de vînzare* – complex patrimonial unic (constituit pe un teren de pămînt), izolat de teritoriul aferent, pe care se amplasează unităţi comerciale/prestări servicii cu centralizarea funcţiilor de întreţinere a teritoriului, administrare şi pază.

*producător agricol* – persoană fizică care desfășoară activitate economică în sectorul agricol prin cultivarea pe terenul care îl deține cu drept de posesie/folosință de produse agricole și, al căror surplus îl comercializează ocazional în piețe.

4. Terenul pentru crearea piețelor se selectează de către autoritatea deliberativă a administraţiei publice locale în conformitate cu documentaţia de urbanism, totodată, se stabileşte tipul pieţei.

5. Conform deciziei consiliului local/municipal piața este administrată de către administratorul pieţei, care poate fi nemijlocit autoritatea administraţiei publice locale sau un agent economic în condițiile prevăzute de Legea nr.845-XII din 3 ianuarie 1992 cu privire la antreprenoriat şi întreprinderi.

În cazul în care piaţa este administrată de către autoritatea administraţiei publice locale, aceasta creează întreprinderea municipală şi selectează prin concurs managerul pieţei, asigurînd transparenţa în procesul desfăşurării concursului respectiv în baza Legii nr. 239-XVI din 13 noiembrie 2008 privind transparenţa în procesul decizional. Autoritatea administraţiei publice locale încheie un contract individual de muncă cu cîştigătorul concursului. Criteriile de selectare a managerului pieţei se stabilesc de către autoritatea administraţiei publice locale şi se confirmă prin decizia acestor autorităţi.

6. Autoritatea administraţiei publice locale poate da în locaţiune sau concesiune terenul pe care va funcţiona piaţa agenţilor economici prin contracte de locaţiune/concesiune în condiţiile parteneriatului public–privat în conformitate cu prevederile Codului civil al Republicii Moldova nr.1107-XV din 6 iunie 2002, Legii nr. 179-XVI din 10 iulie 2008 cu privire la parteneriatul public-privat şi, respectiv, Legii nr. 534-XIII din 13 iulie 1995 cu privire la concesiuni, cu condiţia respectării infrastructurii comerciale, prevăzute în documentaţia de urbanism. Agenţii economici respectivi se selectează prin concurs cu condiţia asigurării transparenţei procesului concursului.

7. Terenul pieţei poate constitui şi proprietate privată. În acest caz proprietarul depune o cerere la autoritatea administraţiei publice locale şi, conform planului urbanistic de dezvoltare al teritoriului, autoritatea administrației publice locale decide despre crearea pieţei, încheind cu proprietarul terenului un contract de locaţiune a terenului pieţei în condiţiile de parteneriat public-privat.

8. În calitate de comercianţi/vînzători în piaţă pot fi:

a) agenţii economici care desfăşoară activitate de comercializare a produselor şi prestare a serviciilor;

b) persoanele fizice care activează în bază de patentă de întreprinzător conform prevederilor Legii nr. 93-XIV din 15 iulie 1998 cu privire la patenta de întreprinzător;

c) persoanele fizice care desfășoară activități independente în baza Capitolului 102 , Titlul II din Codul fiscal nr. 1163-XIII din 24.04.1997;

d) producătorii agricoli în baza certificatului de producător eliberat de către primarul localității.

9. Atribuirea terenurilor şi amplasarea pieţelor de orice tip se efectuează cu avizul pozitiv al instituţiilor serviciilor de supraveghere de stat a sănătăţii publice în conformitate cu prevederile Legii nr. 10-XVI din 3 februarie 2009 privind supravegherea de stat a sănătăţii publice, precum şi a serviciului sanitar-veterinar conform Legii nr. 221-XVI din 19 octombrie 2007 privind activitatea sanitar-veterinară.

**II. Tipurile de piaţă şi caracteristicile acestora**

10. Pieţele se clasifică în funcţie de:

a) sortimentul mărfurilor comercializate: specializate şi mixte;

b) perioada de funcţionare: permanente şi temporare;

c) tipul de proprietate: publice şi private.

11. În cadrul piețelor specializate se comercializează o grupă concretă de mărfuri (de exemplu: agroalimentare, nealimentare, auto, de flori, mărfuri second hand, mixte etc.).

12. În cadrul pieţelor mixte se comercializează alături de produsele agroalimentare şi o gamă diversificată de produse nealimentare. De regulă, aceste pieţe se organizează în localităţile rurale şi poartă un caracter provizoriu (de obicei în zilele de odihnă).

13. În pieţele agricole se comercializează produse agricole şi mărfuri industriale destinate sectorului agricol: produse de uz fitosanitar şi fertilizanţi, seminţe, material de înmulţire şi săditor, inventar agricol etc.

14. Pieţele agroalimentare sînt destinate preponderent vînzării produselor agricole şi alimentare: legume, fructe, lapte şi produse lactate, carne şi produse din carne, ouă, miere şi produse apicole, peşte şi produse din peşte, flori, seminţe, cereale, păsări şi animale vii (după caz), articole de uz gospodăresc.

15. Pieţele nealimentare oferă spre vînzare toată gama de produse din sectorul nealimentar.

16. Pieţele se clasifică în pieţe permanente şi temporare în conformitate cu durata de funcţionare, stabilită de autoritatea administraţiei publice locale.

17. Iarmaroacele reprezintă pieţe temporare, organizate de către autorităţile publice centrale şi locale cu ocazia diferitor sărbători sau în perioade anumite ale anului.

18. Tîrgurile sînt pieţe permanente sau temporare destinate vînzării animalelor vii, inclusiv a articolelor înrudite acestora: lînii, furajelor, cerealelor, seminţelor, produselor artizanale şi meşteşugăreşti etc.

**III. Organizarea pieţelor şi infrastructura acestora**

19. Piețele se creează în baza deciziei consiliului local și, se constituie dintr-un teren, acoperit sau descoperit, dimensionat în raport cu un anumit număr de locuri de vînzare pentru comercianţi. În textul deciziei se indică tipul pieței, denumirea acesteia, adresa, suprafața pieței și programul de lucru.

20. La amplasarea şi organizarea activităţii pieţelor se ţine cont de încadrarea pieţelor în documentaţia de urbanism, accesul facil al consumatorilor şi comercianţilor în piaţă, existenţa locurilor de parcare, asigurarea de legături cu principalele artere de acces, existența, în caz de necesitate, a spaţiilor de depozitare a mărfurilor şi echipamentelor necesare pentru prestarea serviciilor către comercianți și consumatori, elaborarea proiectelor tehnice, crearea condiţiilor de spălare a teritoriului pieţei şi evacuare a apelor meteorice, amenajarea şi prelucrarea terenului de acumulare a deşeurilor.

21. Pieţele se organizează şi funcţionează în baza regulamentelor proprii, elaborate în baza Regulamentului-cadru prevăzut în anexa nr. 2 la prezenta hotărîre. Regulamentul se coordonează cu primăria localității prin aplicarea ștampilei acesteia.

22. Programul de lucru, denumirea pieţei, lista mărfurilor interzise pentru comercializare în pieţe şi Regulamentul de funcţionare a pieţei se afişează la un loc vizibil, la intrarea pe teritoriul pieţei.

23. La un loc vizibil şi uşor accesibil se amplasează informaţia despre telefoanele de contact ale organelor ce asigură protecţia drepturilor consumatorilor, precum şi ale organelor abilitate cu drept de control. Administratorul pieţei acordă sprijinul necesar organelor ce efectuează controlul în piaţă şi a celor împuternicite cu atribuţii ce ţin de combaterea contravenţiilor şi infracţiunilor comise pe teritoriul pieţei sau pe teritoriile adiacente acesteia în perimetrul pieţei.

24. Teritoriul pieței se divizează în zone, conform sortimentului produselor comercializate: produse agricole, respectiv legume, fructe, flori, seminţe; produse alimentare ambalate; produse nealimentare. În cadrul pieţelor cu profil agroalimentar spaţiul destinat comercializării produselor de uz gospodăresc se recomandă să nu depăşească 10 % din suprafaţa comercială a pieţei.

25. Teritoriul pieței este dotat cu utilități şi echipamente corespunzătoare comercializării mărfurilor, şi anume: grup sanitar, iluminare electrică, apă potabilă şi canalizare, mobilier specializat, punct cu mijloace iniţiale de intervenţie pentru stingerea incendiilor, punct de colectare a deşeurilor înzestrat cu containere, care va fi situat la o distanţă de minimum 5 m de la cel mai apropiat punct de comercializare, amenajat în strictă conformitate cu normele sanitare în vigoare, şi minimum 50 m pînă la punctul cel mai apropiat al hotarului blocului locativ. Distanţa între mese pe care se expun produsele alimentare şi cele nealimentare este de cel puţin 5 m.

26. La pieţele din localităţile fără reţele de apă şi / sau canalizare, aprovizionarea cu apă şi evacuarea reziduurilor lichide se face în conformitate cu prescripţiile autorităţilor locale şi ale serviciului de sănătate publică şi include în mod obligator prezenţa WC-urilor şi containerelor pentru evacuarea deşeurilor.

27. Pe teritoriul pieţei se amplasează unităţi comerciale / prestări servicii conform planului de amenajare a pieţei, aprobat de autoritatea administraţiei publice locale. În piețele agricole, agroalimentare și mixte se asigură crearea și funcționarea laboratoarelor de expertiză sanitaro-veterinară. Se interzice amplasarea depozitelor pentru produsele de uz fitosanitar şi a fertilizanţilor, precum şi a substanțelor chimice toxice.

28. Tîrgul se constituie din sectoare distincte pentru vînzarea păsărilor şi a animalelor, dotate cu cuşti, adăpători, ţăruşi pentru legarea animalelor, punct veterinar, containere ermetice pentru animalele moarte etc. Vînzarea păsărilor vii, iepurilor de casă, cîinilor, pisicilor şi a hranei respective, cu acordul serviciului sanitar-veterinar se admite şi pe teritoriul pieţelor agroalimentare, în locuri special amenajate, iar vînzătorii trebuie să dispună de certificate veterinare pentru animale şi păsări.

29. Accesul transportului pe teritoriul pieţei pentru încărcarea / descărcarea mărfurilor sau pentru alte operaţiuni se permite în afara programului de lucru.

30. Pieţele, la solicitarea comercianţilor, prestează contra plată următoarele servicii: acordarea de locuri pentru vînzare; tăierea cărnii; darea în chirie a mijloacelor de măsurare legală şi greutăţilor adecvate, a inventarului comercial şi a îmbrăcămintei sanitare; darea în chirie a mijloacelor de măsurare pentru monitorizarea şi respectarea condiţiilor de păstrare a produselor destinate comercializării, descărcarea şi încărcarea mărfurilor; alocarea depozitelor şi încăperilor de păstrare a produselor şi a lucrurilor personale; transportarea produselor pe teritoriul pieţei; difuzarea publicităţii prin reţeaua locală de radio; punerea la dispoziţie a indicatoarelor de preţuri etc.

31. Întreţinerea pieţelor se efectuează din contul tarifelor percepute pentru serviciile prestate de către piață.

32. Tarifele pentru serviciile prestate de către piață se stabilesc de către administratorul pieței în baza principiilor transparenței, nediscriminării şi al echităţii economice şi, în termen de 30 de zile calendaristice se coordonează cu autoritatea administraţiei publice locale. Mărimea tarifelor se calculează în raport cu cheltuielile suportate la prestarea serviciilor pieţei.

Se interzice stabilirea de taxe pentru accesul în piaţă.

**IV. Condiţiile de funcţionare a pieţelor**

33. Administratorul pieţei atribuie locuri de vînzare în piaţă în ordinea solicitărilor şi în limitele locurilor de vînzare conform Regulamentului-cadru de funcţionare a pieţei. Solicitările se înregistrează într-un registru special (Registrul solicitărilor). În vederea respectării regulilor sanitar-igienice şi antiincendiare, precum şi asigurării circulaţiei libere a cumpărătorilor în piaţă se interzice depăşirea numărului de locuri pentru vînzare repartizate comparativ cu numărul acestora prevăzute de planul pieţei şi conform prevederilor Legii nr. 267-XIII din 9 noiembrie 1994 privind apărarea împotriva incendiilor.

34. Locurile de vînzare în pieţele agroalimentare şi cele mixte se acordă în mod prioritar producătorilor agricoli autohtoni în baza certificatului de producător eliberat de către primarul localităţii conform anexei nr. 4. Cota locurilor de vînzare pentru producătorii agricoli autohtoni se stabileşte de către administratorul pieţei în funcţie de tipul ei, dar nu poate constitui mai puţin de 50 la sută din suprafaţa comercială a pieţei agroalimentare şi 30 la sută din suprafaţa comercială a pieţei mixte. Aceștia sunt exceptați de la obligația depunerii notificării privind inițierea activității de comerț către autoritatea administrației publice locale.

35. Atribuirea locurilor de vînzare se desfăşoară pe o perioadă de la o zi pînă la 14 zile calendaristice, fapt confirmat prin bonul de plată achitat zilnic de comerciant şi eliberat de către administraţia pieţei, inclusiv notificată în Registrul solicitărilor, şi mai mare de 14 zile, în baza contractului de locaţiune pentru locurile de vînzare în piaţă, încheiat între administraţia pieţei şi comerciant.

36. Atribuirea locurilor de vînzare pe o perioadă mai mare de 14 zile se confirmă prin eliberarea gratis comerciantului a unei cartele din partea administraţiei pieţei – cartela comerciantului, în care se indică denumirea şi adresa comerciantului, actele în baza cărora se desfăşoară activitatea, tipul activităţii şi mărfurile comercializate. Modelul cartelei nu este tipizat, aceasta se întocmeşte de către administraţia pieţei, o copie o păstrează comerciantul şi se prezintă la solicitarea consumatorilor şi a organelor de control. Cartela comerciantului nu poate fi transmisă spre utilizare altor persoane.

37. Comercianţii achită plata tarifelor pentru serviciile prestate de către piață, la începutul comerțului, iar bonul de plată se păstrează pe toată perioada de comercializare. Acesta se prezintă la solicitarea administraţiei pieţei şi a organelor de control.

38. Comercializarea produselor alimentare și pentru consum uman, autohtone și de import, se admite numai în baza documentelor care confirmă proveniența și calitatea lor. Produsele alimentare și nealimentare supuse certificării obligatorii în conformitate cu legislația în vigoare vor fi admise spre comercializare numai în cazul cînd sunt însoțite de certificatul de conformitate sau declarația de conformitate, după caz. Producătorii agricoli autohtoni care comercializează în piață produse agricole cultivate pe loturile proprii nu cad sub incidența acestei prevederi.

39. În pieţele agroalimentare, vînzarea mărfurilor nealimentare se permite numai în unităţi comerciale amenajate cu respectarea prevederilor Hotărîrii Guvernului nr. 931 din 8 decembrie 2012 „Cu privire la desfăşurarea comerţului cu amănuntul” şi a Hotărîrii Guvernului nr. 65 din 26 ianuarie 2001 „Cu privire la aprobarea Regulilor de comercializare cu amănuntul a unor tipuri de mărfuri alimentare şi nealimentare”.

40. Comercializarea laptelui şi a produselor lactate, cărnii şi produselor din carne, peştelui şi produselor din peşte, ouălor se face în unităţi comerciale special amenajate, dotate astfel încît să asigure controlul privind respectarea normelor sanitar-veterinare şi condiţiile de depozitare stabilite de reglementările tehnice în vigoare, precum şi să asigure menţinerea stabilităţii calităţii şi a inofensivităţii produselor pe durata termenului de valabilitate.

**V. Cerinţele de dotare a pieţelor**

41. Pentru facilitarea activităţilor în comerţ, pieţele agroalimentare permanente se dotează tehnic cu: spaţii pentru depozitarea mărfurilor şi a ambalajelor, laborator de expertiză sanitar-veterinar, chiuvete pentru spălarea legumelor şi fructelor; fîntîni cu jeturi de apă potabilă sau alte surse de apă potabilă, birou administrativ, spaţii pentru păstrarea materialelor de întreţinere şi de curăţenie, locuri de parcare, panouri antiincendiare, punct de colectare a deşeurilor rezultate din activitatea comercială, WC-uri publice, noduri locale de radio pentru informarea consumatorilor, panouri cu informaţii pentru consumatori, care include şi Registrul de reclamaţii şi sugestii. Totodată, asigură funcţionarea cabinelor de probă.

42. În vederea respectării cerinţelor metrologice, pieţele se dotează cu:

a) loc specializat pentru păstrarea şi închirierea mijloacelor de măsurare legale, adecvate (greutăţi, aparate de cîntărit şi măsurat) cu respectarea cerinţelor de păstrare în conformitate cu documentaţia tehnică a producătorului pentru fiecare sector şi hală de comercializare a produselor;

b) locuri pentru amplasarea cîntarelor electronice de control legale, adecvate şi prezente în fiecare sector şi hală de comercializare.

43. Mobilierul din dotarea pieţelor destinat comercializării produselor alimentare este confecţionat din materiale rezistente la lovituri şi coroziune, curăţări repetate şi dezinfecţie, şi care nu afectează proprietăţile nutritive şi organoleptice ale produselor alimentare.

**VI. Obligaţiile şi drepturile administratorului pieţei**

44. Obligațiile administratorului pieței sînt:

instalarea la intrările în piaţă a panourilor cu indicarea denumirii şi programului de funcţionare a pieţei;

elaborarea Regulamentului-cadru propriu de funcţionare a pieţei şi afişarea acestuia la un loc vizibil şi accesibil; organizarea funcţionării pe teritoriul pieţelor permanente a caselor (ghişeelor de plată) în care se încasează plata tarifelor pentru serviciile prestate de piaţă, dotate cu maşini de casă şi control cu memorie fiscală;

zonarea teritoriului pieţei conform grupurilor mărfurilor comercializate şi numerotarea locurilor de vînzare;

organizarea efectuării în pieţe a controlului calităţii produselor prin intermediul laboratoarelor de expertiză sanitar-veterinare;

încasarea plăţii pentru locurile de vînzare a produselor doar după efectuarea expertizei sanitar - veterinare a producţiei, confirmată prin certificatul respectiv;

eliberarea cartelei comerciantului;

interzicerea vînzării mărfurilor supuse supravegherii sanitar-veterinare, în lipsa certificatelor de expertiză sanitar-veterinară;

verificarea depunerii de către unităţile comerciale prestări servicii a notificării privind inițierea activității de comerț la primăria localității;

asigurarea comercializării produselor, prestării serviciilor doar de persoanele care deţin actele permisive necesare;

verificarea metrologică a mijloacelor de măsurare legale, adecvate pe care le oferă spre închiriat comercianţilor;

îngrijirea teritoriului pieţei şi stabilirea unei zile sanitare pentru salubrizarea totală a pieţei, coordonate cu autorităţile administraţiei publice locale şi Agenția Națională de Sănătate Publică;

instalarea containerelor pentru deşeuri cu capac inaccesibile pentru animalele vagabonde, rozătoare şi insecte, la o distanţă de 5 m de la fiecare loc de vînzare, precum şi de lîngă unitatea de comerţ staţionară;

dotarea tehnică a pieţelor conform prevederilor pct. 32 şi 33 din prezentele Reguli;

soluţionarea reclamaţiilor consumatorilor referitoare la nerespectatea de către comercianţi a prevederilor Legii nr. 105-XV din 13 martie 2003 privind protecţia consumatorilor;

neadmiterea pătrunderii în piaţă a produselor agroalimentare în lipsa certificatelor de provenienţă, certificatelor sanitar-veterinare şi certificatelor de inofensivitate;

asigurarea securităţii antiincendiare şi securitatea pieţei.

45. Administratorul pieţei, este în drept să întreprindă măsuri de consiliere şi să înainteze recomandări privind respectarea Regulilor de comerț în piața administrată cu întocmirea obligatorie a actului ce fixează nerespectarea regulilor. În situaţia cînd comerciantul încalcă în mod repetat regulile respective, administratorul pieţei anunţă organele abilitate cu drept de control în condițiile legii.

46. Administratorul pieţei poartă răspundere pentru încălcarea obligaţiilor sale conform prevederilor legislaţiei în vigoare.

**VII. Obligaţiile şi drepturile comercianţilor**

47. Comercianţii sînt obligaţi :

să îndeplinească cerinţele prezentelor Reguli şi deciziile administraţiei pieţei;

să respecte regulile de comercializare a produselor şi serviciilor, prevăzute de Legea nr. 231din 23 septembrie 2010 cu privire la comerţul interior şi de alte acte normative în vigoare;

să ocupe locurile pentru vînzare conform numerelor indicate în cartela comerciantului;

să respecte regulile de comercializare a produselor inclusiv cele sanitare (Regulamentul sanitar pentru comercializarea produselor alimentare, aprobat prin Hotărîrea Guvernului nr.931 din 8 decembrie 2011 cu privire la desfăşurarea comerţului cu amănuntul) şi antiincendiare (Legea nr. 267-XIV din 9 noiembrie 1994 privind apărarea împotriva incendiilor), să respecte legislaţia în domeniul alimentar în sensul Legii nr. 78-XV din 18 martie 2004 privind produsele alimentare şi Legii nr. 113 din 18 mai 2012 cu privire la stabilirea principiilor şi a cerinţelor generale ale legislaţiei privind siguranţa alimentelor;

să deţină şi să prezinte la cererea administraţiei pieţei şi a organelor de control actele ce atestă dreptul de a comercializa –patenta de întreprinzător, înștiințarea de recepționare a notificării privind inițierea activității de comerț pentru activitățile din comerț în condiţiile legii, actele de însoţire a produselor conform regulamentelor tehnice şi contabile în vigoare şi altor acte în condiţiile legii;

să recupereze, în condiţiile Codului civil, dauna cauzată în caz de deteriorare a patrimoniului pieţei;

să nu admită înşelarea cumpărătorilor la cîntărirea produselor şi la achitarea acestora;

să păstreze cartela comerciantului pînă la sfîrşitul perioadei de comercializare;

să afişeze la loc vizibil preţurile la produse, întocmite conform cerinţelor în vigoare;

să utilizeze cîntare şi dispozitive pentru măsurarea greutăţilor etalonate metrologic. Se interzice utilizarea cîntarelor cu arc (de uz casnic).

să respecte regulile de etică şi comportamentul adecvat faţă de consumatori conform prevederilor Legii nr. 105-XV din 13 martie 2003 privind protecţia consumatorilor.

48. Se interzice de a transmite altor persoane, fără acordul în scris al administrației pieței, dreptul de folosinţă asupra unităţilor comerciale conform contractului de locaţiune încheiat în acest sens. Încălcarea acestor prevederi atrage în mod automat rezilierea contractului de locaţiune a locurilor de vînzare în piaţă.

49. Comercianţii sînt pasibili sancţionării contravenţionale conform prevederilor legislației în vigoare.

50. Drepturile comercianților:

să primească locuri de comerț în piață;

să aibă acces la serviciile oferite de piață;

sa fie informat despre activitatea pieței, locurile de comerț disponibile, regulile și restricțiile privind activitatea de comerț, perioada și orarul de funcționare a pieței;

alte drepturi oferite de administratorul pieței;

Anexa nr. 2

la Hotărîrea Guvernului

nr.\_\_\_din \_\_\_\_\_\_\_2017

**Regulamentul-cadru de funcţionare al pieţei**

Capitolul I. Prevederi generale

1. Denumirea pieţei \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
2. Sediul pieţei (adresa amplasării) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
3. Administraţia pieţei\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
4. Documentul de autentificare a dreptului deţinătorului de teren (decizia privind atribuirea terenului pentru construcţie şi amenajarea pieţei, contractul de arendă funciară, titlul de autentificare a dreptului deţinătorului de teren) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
5. Deciziei consiliului local privind crearea pieței

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Capitolul II. Tipul pieţei şi profilul acesteia

1. Tipul pieţei (conform prevederilor prezentei hotărîri) \_\_\_\_\_\_\_\_\_\_\_
2. Natura produselor şi serviciilor care se comercializează:

Produse / servicii comercializate

|  |  |
| --- | --- |
| **Nr.**  **d/o** | **Denumirea produsului / serviciului** |
|  |  |
|  |  |

1. Periodicitatea pieţei\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
2. Orarul de funcţionare\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Capitolul III. Planul pieţei (se anexează)

1. Căi principale de acces în zonă
2. Spaţii de parcare
3. Sectorizarea terenului pieţei în funcţie de specificul produselor comercializate, cu indicarea amplasării locurilor de vînzare, de exemplu:
   1. producători agricoli;
   2. produse de uz gospodăresc;
   3. produse alimentare;
   4. produse nealimentare
4. Indicarea căilor de acces a cumpărătorilor la locurile de vînzare
5. Amplasarea unităţilor comerciale / prestări servicii
6. Indicarea locului pentru amplasarea cîntarelor electronice de măsurare, inclusiv celui de control, grupurilor sanitare şi a celorlalte servicii oferite în cadrul pieţei
7. Localizarea reţelei electrice, reţelei de apă şi de canalizare, precum şi a racordurilor de branşare a utilităţilor pieţei la acestea
8. Spaţiile de depozitare a deşeurilor
9. Alte obiective considerate ca necesare a fi înscrise în planul pieţei (laboratorul de expertiză sanitar-veterinară, spaţii de depozitare a produselor, instalaţii frigorifice, WC-uri publice etc.)

**Capitolul IV. Prezentarea ansamblului pieţei şi a platoului**

1. Suprafaţa totală a terenului – mp, din care suprafaţă acoperită - mp
2. Suprafaţa comercială - mp
3. Enumerarea sectoarelor existente în piaţă destinate comercializării produselor şi serviciilor şi suprafaţa lor, precum şi numărul de locuri de vînzare aferent fiecărui sector cu numerotarea acestora.
4. Descrierea mobilierului utilizat pentru fiecare sector al pieţei: materialul din care este realizat, mărimea etc.

**Capitolul V. Serviciile prestate comercianţilor pieţei**

1. Tipul serviciilor care pot fi prestate de administraţia pieţei:

|  |  |  |
| --- | --- | --- |
| **Nr.**  **d/o** | **Denumirea serviciului** |  |
|  |  |  |
|  |  |  |

1. Racordarea pieţei la reţeaua electrică, la reţeaua de apă sau la o sursă de apă potabilă, la reţeaua de canalizare, la reţeaua de gaz (unde este cazul)

**Capitolul VI. Drepturile şi obligaţiile administraţiei pieţei**

Drepturile şi obligaţiile administraţiei pieţei se stabilesc conform prevederilor capitolului VI din anexa nr.1 la prezenta hotărîre.

**Capitolul VII. Drepturile şi obligaţiile comercianţilor în pieţe**

Drepturile şi obligaţiile agenţilor economici în pieţe se stabilesc conform prevederilor capitolului VII din anexa nr. 1 la prezenta hotărîre.

**Administraţia pieţei**  semnătura

L.Ş.

Coordonat cu \_\_\_\_\_\_\_\_\_\_\_\_\_\_\_\_\_\_\_L.Ş.

autoritatea administraţiei publice locale

Anexa nr. 3

la Hotărîrea Guvernului

nr. \_\_\_\_ din \_\_\_\_\_\_ 2017

**LISTA**

**mărfurilor interzise pentru comercializare în pieţe**

Pe teritoriul pieţei se interzice comercializarea:

1. substanţelor toxice, articolelor pirotehnice, inflamabile sau explozive;
2. substanţelor narcotice;
3. armelor şi muniţiilor;
4. producţiei pornografice si erotice;
5. menţiunilor de stat;
6. metalelor preţioase şi articolelor din ele cu excepţia comercializării acestora în reţeaua de comerţ staţionară în pieţele permanente;
7. plantelor, animalelor şi păsărilor, comercializarea cărora este interzisă prin alte acte legislative;
8. formularelor de strictă evidenţă;
9. ciupercilor crescute în flora spontană (de pădure şi de cîmp);
10. produselor conservate în gospodării casnice;
11. plantelor medicinale, cu excepţia comercializării acestora în farmacii amplasate pe teritoriul pieţei;
12. produselor de patiserie cu cremă şi a celor culinare, cu excepţia comercializării acestora în unităţile de alimentaţie publică;
13. băuturilor răcoritoare şi alcoolice preparate în condiţii casnice;
14. băuturilor alcoolice din unităţile de comerţ ambulant şi la pahar (la tarabe, din coşuri, din cărucioare etc.), cu excepţia comercializării acestora în unităţile comerciale staţionare;
15. articolelor din tutun din unităţile de comerţ ambulant (la tarabe, din coşuri, din cărucioare etc.), cu excepţia comercializării acestora în unităţile comerciale staţionare;
16. produselor alimentare în lipsa condiţiilor salubre de păstrare a acestora conform cerinţelor actelor normative în vigoare şi a documentelor ce confirmă provenienţa şi calitatea lor;
17. produselor speciale pentru alimentaţia copiilor comercializate la tarabă;

Anexa nr. 4

la Hotărîrea Guvernului

nr. \_\_\_\_ din \_\_\_\_\_\_\_ 2017

**PRIMĂRIA**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(municipiului/oraşului, satului/comunei)

emite următorul

**CERTIFICAT DE PRODUCĂTOR**

Nr ............... din..............................anul............

În temeiul prevederilor art. 12 din Legea nr. 231 din 23 septembrie 2010 cu privire la comerţul interior,

Analizînd cererea dlui (dnei).......................................................................................

ca titular (ă), domiciliat (ă) în raionul/municipiul ............................................................

localitatea ......................................, str. ...........................................................................

legitimat (ă) cu buletinul de identitate seria ........... nr. .........................., eliberat de ..............

la data de ................................... valabil pînă la ...........................................

SE CERTIFICĂ că titularul, ori următorii membrii din componenţa gospodăriei sale:

..........................................buletin de identitate seria ........, nr...........................

..........................................buletin de identitate seria ........, nr...........................

..........................................buletin de identitate seria ........, nr...........................

sînt producători şi pot comercializa în pieţe, sau alte locuri autorizate prin Regulamentul de desfășurare a comerțului din cadrul fiecărei localități, aprobat de autorităţile administraţiei publice locale potrivit prevederilor legale, produse agroalimentare:

..................................................................................................................................................................................................................................................................................................................................................................................................................................................................

PRIMAR,

.......................... L.Ş

Anexa nr.5

la Hotărîrea Guvernului

nr.\_\_\_ din \_\_\_\_\_\_\_\_ 2017

**LISTA**

**hotărîrilor de Guvern ce se abrogă**

1. Anexa nr.2 la Hotărîrea Guvernului nr. 517 din 18 septembrie 1996 „Cu privire la aprobarea Regulilor de funcţionare a reţelei de comerţ ambulant şi a Regulilor de comerţ în pieţele din Republica Moldova” (Monitorul Oficial al Republicii Moldova, 1996, nr. 72-73, art. 581).

2. Hotărîrea Guvernului nr. 476 din 26 mai 1997 „Cu privire la modificarea Regulilor de comerţ în pieţele din Republica Moldova” (Monitorul Oficial al Republicii Moldova, 1997, nr. 43-44, art. 452).

3. Hotărîrea Guvernului nr. 151 din 22 februarie 2000 „Cu privire la modificarea şi completarea unor Hotărîri ale Guvernului Republicii Moldova” (Monitorul Oficial, 2000, nr. 24-26, art. 234).

4. Punctul 4 din Hotărîrea Guvernului nr. 612 din 15 mai 2002 „Cu privire la modificarea şi completarea Hotărîrii Guvernului nr. 517 din 18 septembrie 1996” (Monitorul Oficial al Republicii Moldova, 2002, nr. 66-68, art. 706).

5. Hotărîrea Guvernului nr. 955 din 21 august 2004 „Despre aprobarea Regulamentului - tip de funcţionare a pieţelor” (Monitorul Oficial al Republicii Moldova, 2004, nr. 163-167, art. 1141).

6. Punctul 16 din Anexa nr. 1 la Hotărîrea Guvernului nr. 868 din 19 noiembrie 2012 „Privind modificarea, completarea şi abrogarea unor hotărîri ale Guvernului” (Monitorul Oficial al Republicii Moldova, 2012, nr. 242-244, art. 938).